In nomine sancte et individue Trinitatis. Ego Odo, decanus et universum capitulum Senonensis ecclesie Beati-Stephani notum fieri volumus et presentibus et futuris quod, de communi assensu omnium concanonicorum nostrorum, concessimus et donavimus ecclesie Beati-Johannis, que in suburbio nostre civitatis sita de jure capituli nostri est, quicquid habebamus apud Braannaicum et Lissiacum, tam in ecclesia quam in reliquis possessionibus quibuslibet, sub hoc tamen tenore quod ecclesia predicta Beati-Johannis XVI libras parisiensis monete annuatim capitulo nostro persolvet, hiis terminis prefixis: infra octabas Sancti-Augustini, c. solidos; infra octabas Natalis Domini, c. solidos; infra octabas Sancti-Johannis-ante-Portam-Latinam, VI libras. Hunc censum donavimus Rainaudo, concanonico nostro, de Curtiniaco, quia villam predictam edificaverat, annuatim habendum, quamdiu canonicus noster fuerit. Quandocumque vero canonicus noster esse desierit, predictus census in jus capituli nostri revertetur. Si vero aliquo casu predicta pecunia prefixis non fuerit soluta terminis, ex communi consilio et assensu capituli predicte ecclesie Beati-Johannis et domini Willelmi, archiepiscopi et apostolice sedis legati, statutum est quod predictam pecuniam ad usuram mutuabimur, et prebendas et annualia eorum detinebimus quousque pecuniam et usuram in integro persolvant. Census iste nec augeri poterit nec minui, quocunque casu predicta villa Braanaice aut melioretur aut peioretur, ex precepto nostro et communi assensu. Garmundus, predicte ecclesie Beati-Johannis, tunc abbas, pollicitus est prenominato Rainaudo predictam pecuniam annuatim persolvere, quamdiu predictus R., canonicus noster fuerit. Hujus donationis et pactionis testes fuerunt: ego Odo, decanus; Hugo, archidiaconus; Hilduinus, thesaurarius; Gaufridus, precentor; Guido, archidiaconus Gastinensis; Simon, archidiaconus Meludensis; Hugo, archidiaconus Stampensis; Martinus, Rogerius, Jarinus, presbiteri et canonici; Petrus, Ilbertus, Theobaldus, Odo, Reinaudus, Gauterius, Stephanus, Alexander, Garnerius, canonici et diaconi; Ernaudus, Simon, Salo, Guido, Reinaudus, Angenulphus, Ansellus, Nicholaus, Bartholomeus, Guido, subdiaconi et canonici. Actum est hoc publice, in capitulo nostro, ab Incarnatione Domini Mº Cº LXXº Vº anno. Ut autem hoc ratum et inconcussum permaneat, sigilli nostri auctoritate corroboravimus. Data per manum Gaufridi, precentoris et cancellarii.